# Línia R14

Mapa sinòptic línia R13 i R14 :
La línia R14 (anteriorment Ca4a) és un servei de ferrocarril regional entre Barcelona Estació de França i Lleida Pirineus per Tarragona i Reus de Rodalies de Catalunya, de la Generalitat de Catalunya, i operada per Renfe Operadora que circula a través de línies de ferrocarril de via d'ample ibèric d'Adif.
Anteriorment era anomenada Ca4a com la línia R13, coincidint ambdues en origen i destí però passant l'una per Valls i l'altra per Tarragona i Reus. El servei R14 circula per la línia Barcelona-Vilanova-Valls (Barcelona via túnel d'Aragó - Sant Vicenç de Calders), la línia Barcelona-Martorell-Vilafranca-Tarragona (entre Sant Vicenç de Calders i Tarragona) i tota la línia Tarragona-Reus-Lleida.

## Història

El traçat actual de la línia R14 de Barcelona a Tarragona, Reus i Lleida originàriament pertanyia a diferents companyies ferroviàries.
Així, la secció inicial de Barcelona a Sant Vicenç de Calders per les costes del Garraf va ser construïda a partir del 1881 per la companyia del ferrocarril de Valls a Vilanova i la Geltrú i Barcelona (vegeu línia R13), encara que els trens no van poder arribar a l'estació de França fins al 1887. Aquell mateix any també es va inaugurar a Sant Vicenç de Calders un enllaç directe amb la línia de Martorell a Tarragona, en servei des del 1865.
La secció de Tarragona a Reus i Lleida és una de les més antigues de Catalunya, ja que el primer tram entre Tarragona i Reus va ser inaugurat el 1856. Posteriorment, la línia va ser ampliada des de Reus fins a Montblanc (1863), des de Montblanc a l'Espluga de Francolí i Vimbodí (1865), des de Vimbodí a Vinaixa (1872), des de Vinaixa a les Borges Blanques (1874), des de les Borges Blanques a Juneda (1878) i, finalment, de Juneda a Lleida el 1879.
Les diferents seccions de la línia van ser explotades per les companyies ferroviàries MZA i Nord, però el 1941 totes van quedar integrades dins la nova companyia estatal Renfe. Durant molts anys, i pel seu caràcter de línia transversal, aquest traçat només va fer serveis regionals però, gràcies a la seva progressiva electrificació, amb el pas dels temps (i fins a l'entrada en servei de la línia d'alta velocitat) va esdevenir el principal enllaç ferroviari de Catalunya amb la resta de l'Estat.

## Estacions

Estacions de la línia R14 :
| Estació | Municipi |
| Barcelona-Estació de França | Barcelona |
| Barcelona-Passeig de Gràcia | Barcelona |
| Barcelona-Sants | Barcelona |
| Viladecans | Viladecans |
| Gavà | Gavà |
| Castelldefels | Castelldefels |
| Sitges | Sitges |
| Vilanova i la Geltrú | Vilanova i la Geltrú |
| Cubelles | Cubelles |
| Cunit | Cunit |
| Segur de Calafell | Calafell |
| Calafell | Calafell |
| Sant Vicenç de Calders | El Vendrell |
| Torredembarra | Torredembarra |
| Altafulla-Tamarit | Altafulla |
| Tarragona | Tarragona |
| Vila-seca | Vila-seca |
| Reus | Reus |
| La Selva del Camp | La Selva del Camp |
| Alcover | Alcover |
| La Plana - Picamoixons | Valls |
| La Riba | La Riba |
| Vilaverd | Vilaverd |
| Montblanc | Montblanc |
| L'Espluga de Francolí | L'Espluga de Francolí |
| Vimbodí | Vimbodí |
| Vinaixa | Vinaixa |
| La Floresta | La Floresta |
| Les Borges Blanques | Les Borges Blanques |
| Juneda | Juneda |
| Puigverd de Lleida - Artesa de Lleida | Puigverd de Lleida |
| Lleida Pirineus | Lleida |

## Vegeu també

* Línia R13 (per Valls)
* Línies de regionals a Catalunya
* Xarxa ferroviària de Catalunya

## Referències

* 1 2 3 4 «Conegueu la línia R14». Generalitat de Catalunya. [Consulta: 20 desembre 2013].